**A Ford rákapcsol a kommunikáló haszongépjárművek területén: a modem, a kapcsolódó szolgáltatások és az over-the-air frissítések mostantól az alapfelszereltség részei lesznek**

* A FordPass Connect modem mostantól szériafelszerelés a Ford haszongépjárművek döntő többségében, Európában pedig ingyenesek az ezzel használható FordPass kapcsolódó szolgáltatások
* Az over-the-air (sugárzott) frissítéseknek köszönhetően a haszongépjárművek az élvonalbeli technológia képviselőivé válnak, új képességekre tehetnek szert, javulhat a minőségük, miközben minimálisra csökken az állásidejük és javul a termelékenységük
* Az új Őrző Üzemmód nevű, emelt szintű vagyonvédelmi rendszer segít a kereskedelem és a járművek védelmében, nyugodtabbá téve ezzel az üzemeltetők életét
* A Ford eddig már több mint 100.000 kommunikáló haszongépjárművet gyártott az európai piacra, és a várakozások szerint a következő három évben átlépi az egymilliós határt

**2020. június 30.** – A Ford haszongépjárműveinek döntő többsége immár alapváltozatban is képes az egymással és a külső rendszerekkel való kommunikációra. Ez javítja a termelékenységet, maximalizálja a hasznos időt, és a technológiai élvonalban biztosít helyet a vásárlók és vállalkozásaik számára.

A **FordPass Connect modem** mostantól a Ford haszongépjármű-palettájának hét legfontosabb termékében (egyebek mellett a Ford Transitban, a Transit Customban és a Rangerben) alapfelszerelés. A **FordPass Connect** kapcsolódó szolgáltatások egy sor távoli kényelmi és produktivitást növelő funkciót kínálnak a FordPass Pro okostelefonos alkalmazás használatával. Ez a szolgáltatás az európai járműtulajdonosok számára mostantól ingyenes. 1

A FordPass Connect **over-the-air (OTA) szoftverfrissítéssel** aktualizálható, így a haszongépjárművek lépést tarthatnak a legújabb technológiával, és vezeték nélkül frissíthetők új funkciókkal és minőségi fejlesztésekkel. 2

Az **Őrző Üzemmód** egy olyan új vagyonvédelmi rendszer, mely szintén a FordPass Pro applikációval kezelhető. Ez az első olyan új funkció, amit az OTA frissítéssel lehet aktiválni. 3 Ez a 2020 későbbi szakaszában megjelenő, magas színvonalú biztonsági rendszer valós időben figyeli majd a haszongépjárműveket, és azonnal riasztja a tulajdonosokat, ha bármilyen, a biztonságot vagy a vagyonvédelmet érintő eseményt észlel.

„Az összekapcsolódás az alapköve annak a küldetésünknek, hogy okos járműveket készítsünk egy okos világ számára. Nemrégiben készült el százezredik kommunikáló haszongépjárművünk, és számításaink szerint a következő három éven belül az egymilliomodikat is ki fogjuk szállítani,” mondta el Mark Harvey, a Ford Európa haszongépjármű mobilitási részlegének igazgatója. „Utat mutatunk egy sor innovatív kommunikáló járműfunkcióval, hogy az ügyfeleink könnyebben boldoguljanak – és nem számít, hogy ehhez milyen nehéz utat kell bejárnunk.” 4

**FordPass Connect technológia**

A FordPass Connect modem vezeték nélkül kapcsolja össze a Ford járműveket az internettel. Ezzel lehetővé válik, hogy a jármű OTA-frissítéseket kapjon, igénybe vegye az alkalmazásokon keresztül kommunikáló szolgáltatásokat (beleértve a FordPass Pro-t), illetve hogy összekapcsolódjon az olyan rendszerekkel, mint a Ford Telematika vagy a Ford Adatszolgáltatás.

A korábban a Ford haszongépjármű-paletta modelljeihez extraként rendelhető FordPass Connect modem mostantól alapfelszerelés minden Ford Transit, Transit Custom, Tourneo Custom, Transit Connect, Tourneo Connect, Fiesta Van és Ranger modellben. A Transit Courier és a Tourneo Courier flottavásárlói csak egy kiegészítőként megvásárolható plug-in modem segítségével tudják majd igénybe venni a Ford telematika előfizetéses szolgáltatásait. 5

A FordPass Connect modem előfizetés mostantól kezdve ingyenes Európában. 1 E folyamatos kapcsolódást biztosító járműtechnológia egyik fontos eleme a FordPass Pro okostelefonos alkalmazás használata. A tavaly bemutatott FordPass Pro alkalmazást a kisvállalkozások igényei alapján fejlesztették ki: használatával akár öt Ford haszongépjárművet is lehet menedzselni, megfigyelni és figyelemmel kísérni egyetlen telefonképernyőn.

A nagyobb flottás ügyfelek számára a Ford Telematika és a Ford Adatszolgáltatás kínál lehetőséget egy olyan előfizetéses megoldásra, amivel menedzselhető a jármű hasznos ideje, fokozható a hatékonysága, hozzáférhetőek az adatai, és ezen felül egy külső flottamenedzsment-rendszerbe is integrálható a jármű.

**Over-the-air frissítések**

A rendszeres szoftverfrissítések segítségével biztosítható, hogy a jármű rendszerei és komponensei megfelelő biztonsággal és megfelelő teljesítménnyel működjenek.

Az OTA-frissítések segítségével mostantól a Ford úgy tud haszongépjármű-vásárlói számára új funkciókat és minőségi fejlesztéseket biztosítani, hogy azok zökkenőmentesen és észrevétlenül, már elkészültükkel egyidőben megjelennek az autóban, és ehhez nem szükséges ellátogatni egy márkakereskedésbe vagy márkaszervizbe.

**FordPass Pro Őrző Üzemmód**

Az Őrző Üzemmód egy olyan emelt szintű vagyonvédelmi rendszer, amit a FordPass Pro applikációval lehet kezelni. A valós idejű megfigyelés révén azonnal riaszthatók a sofőrök, a tulajdonosok, az operátorok és a kisflotta-menedzserek, ha veszélyhelyzetbe kerül a jármű.

Ha aktiválták – például hétvégén vagy munka után –, az Őrző Üzemmód érzékeli, ha valaki beszáll a járműbe, kinyitja a motorháztetőt vagy elindítja a motort, és ezzel egyidejűleg azonnal üzenetet küld a tulajdonos okostelefonjára. A rendszer ezen felül biztonságot nyújt a kulcs elvesztése vagy klónozása esetén is, és jelzi, ha a járművet kinyitják vagy kulcs segítségével elindítják; ezt egy hagyományos járműriasztó nem is lenne képes észlelni.

Az Őrző Üzemmód szolgáltatást még idén bemutatják a FordPass Pro-t használó európai haszongépjármű-vásárlóknak, és ez lesz az első OTA-frissítéssel aktiválódó új funkció.

**AppLink: vezetés közben is könnyen használható alkalmazások**A Ford együttműködött piacvezető online szolgáltatásokkal, hogy vásárlói vezetés közben is használhassák a munka hatékonyságát javító okostelefonos alkalmazásaikat. A Ford AppLink-kel kiegészített SYNC 3 kommunikációs és szórakoztató rendszer lehetővé teszi a sofőrök számára, hogy biztonságosan és kényelmesen, a jármű nagyméretű érintőképernyőjét vagy a beszédvezérlést használva kezeljék okostelefonos applikációkat. 6

Amellett, hogy támogatja az Apple CarPlay és Android Auto működését, a SYNC 3 mostantól vezeték nélküli, Bluetooth okostelefon-applikáció kapcsolódást is biztosít az AppLink-hez. A már fennálló AppLink-partnerek között számos népszerű navigációs szolgáltató is megtalálható, így a [what3words](https://media.ford.com/content/fordmedia/feu/en/news/2019/02/26/ford-helps-point-businesses-in-the-right-direction-with-new-conn.html), a [Waze](https://media.ford.com/content/fordmedia/feu/en/news/2018/02/26/from-smartphone-to-big-screen--new-app-partners-help-ford-driver.html) és a Sygic Truck Navigation; a Cisco Webex segítségével pedig a sofőrök bárhonnan kapcsolatba léphetnek kollégáikkal és ügyfeleikkel.

Az AppLink-család legújabb tagja a Braintoss. Ez az alkalmazás azzal javítja a munka hatékonyságát, hogy segítségével a sofőrök menet közben tudják rendezni gondolataikat. Ebben egyebek mellett egy beszédjegyzetelő funkció segít, amivel a leiratok közvetlenül elküldhetők e-mailben, vagy betölthetők egy feladatszervező alkalmazásba.

**Vezető szerep a haszongépjárművek piacán**

A Ford továbbra is Európa első számú haszongépjármű-márkája, 2020 első negyedévében 15 százalékosra növekedett piaci részesedéssel. 7 A Ford 2019-ben mutatta be a Transit és a Transit Custom áruszállítók új, elektromos hajtású és kommunikáló generációját, ami segít a vállalkozóknak hatékonyabban működni a modern üzleti környezetben. A Transit Custom Hybrid modellsorozat – benne a Transit Custom Plug-In Hybrid és az EcoBlue Hybrid modellekkel – elnyerte az [2020-as Év Haszongépjárműve](https://media.ford.com/content/fordmedia/feu/en/news/2019/11/20/IVOTY-IPUA-2020.html) címet.

# # #

1 Az ingyenes FordPass Connect modem előfizetés a FordPass Connect modemmel felszerelt új és már üzemben lévő járművek számára áll rendelkezésre. A Valós Idejű Forgalmi Adatok és a Vészhelyzeti Előrejelzést funkciókhoz egy további, díjfizetést igénylő előfizetést kell vásárolni, ami egy kezdeti ingyenes próbaidőszak után igényelhető. A WiFi Hotspot használatához adatcsomag vásárlása szükséges. A jövőbeni hasznos szolgáltatások igénybe vételéhez szintén szükség lehet díjfizetést igénylő előfizetésre.

2 Aktivált FordPass Connect modemmel felszerelt járművekhez vehető igénybe..Az over-the-air karbantartás és frissítés a jármű garanciális időtartamára vonatkozik.

3 Az OTA szoftverfrissítés által aktivált Őrző Üzemmód a FordPass Connect modemmel felszerelt, FordPass Pro applikációt használó, új és már üzemben lévő járművek számára áll rendelkezésre, és az új járműveken alapfelszerelés lesz. A FordPass Pro applikáció a következő európai országokban áll rendelkezésre: Németország, Egyesült Királyság, Franciaország, Olaszország, Hollandia, Svédország, Portugália, Finnország, Belgium, Luxemburg, Norvégia, Ausztria, Dánia, Írország és Lengyelország.

4 Tervezett haszongépjármű-kiszállítások a Ford Európa „EU20” piacain, amelyben a következő országok szerepelnek: Ausztria, Belgium, Nagy-Britannia, Csehország, Dánia, Finnország, Franciaország, Németország, Görögország, Magyarország, Írország, Olaszország, Hollandia, Norvégia, Lengyelország, Portugália, Spanyolország, Románia, Svédország és Svájc

5 A Transit Courier plug-in készülék 2020 júliusától, utólag megvásárolható berendezésként lesz kapható

6 A SYNC 3 opcióként rendelhető. Ne vezessen zavaró körülmények hatása alatt. Ha lehetséges, használja a rendszerek hangvezérlését; vezetés közben ne használjon kézben tartott készülékeket. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

7 A 2020-as év első negyedévi adatai alapján. A Ford Európa 20 legfontosabb európai piaca Ausztria, Belgium, Nagy-Britannia, Csehország, Dánia, Finnország, Franciaország, Németország, Görögország, Magyarország, Írország, Olaszország, Hollandia, Norvégia, Lengyelország, Portugália, Spanyolország, Románia, Svédország és Svájc

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók tervezése, gyártása, értékesítése, és a velük kapcsolatos szolgáltatások biztosítása. A vállalat a Ford Motor Credit Company révén pénzügyi szolgáltatásokat is nyújt. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén. A Ford mintegy 188.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 45.000 alkalmazottat, az összevont, illetve nem összevont közös vállalkozásokkal együtt pedig mintegy 59.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 19 gyártóüzem (12 saját tulajdonú vagy összevont közös vállalat és 7 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3 |  |
|  | Tel: +36 26 802802 |  |
|  | email: ogyorke@ford.com  |  |